กฎกระทรวงกฎกระทรวงการวางหลักทรัพย์จำนวนหรือมูลค่าของหลักทรัพย์และอัตราค่าใช้จ่ายเบื้องต้นสำหรับชดใช้ค่าเสียหายที่เกิดจากการขนส่งพ.ศ. ๒๕๕๗ อาศัยอำนาจตามความในมาตรา ๗ วรรคหนึ่ง และมาตรา ๕๖ วรรคสองแห่งพระราชบัญญัติการขนส่งทางบก พ.ศ. ๒๕๒๒ และมาตรา ๕๒ วรรคหนึ่งและวรรคสองแห่งพระราชบัญญัติการขนส่งทางบก พ.ศ. ๒๕๒๒ซึ่งแก้ไขเพิ่มเติมโดยพระราชบัญญัติการขนส่งทางบก (ฉบับที่ ๕) พ.ศ. ๒๕๓๕อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคมออกกฎกระทรวงไว้ดังต่อไปนี้ข้อ ๑[๑] กฎกระทรวงนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไปข้อ ๒ ให้ยกเลิกกฎกระทรวง ฉบับที่ ๔๖ (พ.ศ. ๒๕๓๗)ออกตามความในพระราชบัญญัติการขนส่งทางบก พ.ศ. ๒๕๒๒ข้อ ๓ ในกฎกระทรวงนี้ผู้ได้รับใบอนุญาตประกอบการขนส่ง หมายความว่า ผู้ซึ่งได้รับใบอนุญาตประกอบการขนส่ง ดังต่อไปนี้(๑) ผู้ได้รับใบอนุญาตประกอบการขนส่งประจำทาง(๒) ผู้ได้รับใบอนุญาตประกอบการขนส่งไม่ประจำทาง(๓) ผู้ได้รับใบอนุญาตประกอบการขนส่งโดยรถขนาดเล็ก(๔) ผู้ได้รับใบอนุญาตประกอบการขนส่งส่วนบุคคลข้อ ๔ ผู้ได้รับใบอนุญาตประกอบการขนส่งต้องยื่นคำขอวางหลักทรัพย์สำหรับการชดใช้ค่าเสียหายที่เป็นค่าใช้จ่ายเบื้องต้นเพื่อประกันความเสียหายอันเกิดแก่ชีวิตหรือร่างกายของบุคคลภายนอกตามแบบที่อธิบดีกำหนดต่อนายทะเบียนกลางภายในกำหนดระยะเวลาดังต่อไปนี้(๑)กรณีวางหลักทรัพย์เป็นเงินสดหรือพันธบัตรรัฐบาลไทยอย่างใดอย่างหนึ่งหรือทั้งสองอย่างรวมกันให้ยื่นภายในสิบห้าวันนับแต่วันที่ได้รับใบอนุญาตประกอบการขนส่ง(๒) กรณีวางหลักทรัพย์เป็นสัญญาประกันภัยและกรมธรรม์ประกันภัยให้ยื่นก่อนหรือภายในวันที่นำรถมายื่นขอดำเนินการจดทะเบียนตามมาตรา ๗๓ข้อ ๕ ในกรณีที่ผู้ได้รับใบอนุญาตประกอบการขนส่งใช้เงินสดหรือพันธบัตรรัฐบาลไทยอย่างใดอย่างหนึ่งหรือทั้งสองอย่างรวมกันวางเป็นหลักทรัพย์จำนวนหรือมูลค่าของหลักทรัพย์ดังกล่าวให้กำหนดไว้ ดังต่อไปนี้(๑) ผู้ได้รับใบอนุญาตประกอบการขนส่งประจำทางผู้ได้รับใบอนุญาตประกอบการขนส่งไม่ประจำทางและผู้ได้รับใบอนุญาตประกอบการขนส่งส่วนบุคคลต้องวางหลักทรัพย์มีจำนวนหรือมูลค่าสามหมื่นห้าพันบาทสำหรับรถคันที่หนึ่งและคันละห้าร้อยบาทสำหรับรถคันต่อ ๆ ไป แต่เมื่อรวมกันแล้วทั้งหมดไม่เกินสามแสนบาท(๒)ผู้ได้รับใบอนุญาตประกอบการขนส่งโดยรถขนาดเล็กต้องวางหลักทรัพย์มีจำนวนหรือมูลค่าสามหมื่นห้าพันบาทสำหรับรถคันที่หนึ่งและคันละสองร้อยบาท สำหรับรถคันต่อ ๆ ไปแต่เมื่อรวมกันแล้วทั้งหมดไม่เกินสองแสนบาทข้อ ๖ พันธบัตรรัฐบาลไทยที่ผู้ได้รับใบอนุญาตประกอบการขนส่งใช้วางเป็นหลักทรัพย์ต้องเป็นชนิดที่ขายคืนได้ก่อนครบกำหนดชำระต้นเงินและผู้วางหลักทรัพย์ต้องโอนกรรมสิทธิ์ให้แก่กรมการขนส่งทางบก ส่วนผลประโยชน์อันเกิดจากพันธบัตรนั้นกรมการขนส่งทางบกจะมอบให้แก่ผู้วางหลักทรัพย์ข้อ ๗ ในกรณีที่ผู้ได้รับใบอนุญาตประกอบการขนส่งใช้สัญญาประกันภัยและกรมธรรม์ประกันภัยวางเป็นหลักทรัพย์สัญญาประกันภัยและกรมธรรม์ประกันภัยนั้นต้องทำกับบริษัทประกันภัยที่นายทะเบียนกลางให้ความเห็นชอบและมีผู้ได้รับใบอนุญาตประกอบการขนส่งเป็นผู้เอาประกันภัยโดยให้บุคคลภายนอกผู้ได้รับความเสียหายเนื่องจากการขนส่งของตนเป็นผู้รับประโยชน์ข้อ ๘ สัญญาประกันภัยและกรมธรรม์ประกันภัยตามข้อ๗ ต้องมีระยะเวลาความคุ้มครองอย่างน้อยตลอดอายุภาษีรถ และจำนวนเงินเอาประกันภัยสำหรับความเสียหายแก่ชีวิตและร่างกายของบุคคลภายนอกที่เกิดจากการขนส่งของผู้ได้รับใบอนุญาตประกอบการขนส่งในแต่ละครั้งต้องไม่ต่ำกว่าจำนวนเงินเอาประกันภัยตามกฎหมายว่าด้วยการคุ้มครองผู้ประสบภัยจากรถข้อ ๙ ในกรณีที่ผู้ได้รับใบอนุญาตประกอบการขนส่งได้จัดให้มีการประกันภัยตามกฎหมายว่าด้วยการคุ้มครองผู้ประสบภัยจากรถสำหรับรถคันใดไว้แล้วกับบริษัทประกันภัยที่นายทะเบียนกลางให้ความเห็นชอบจะนำสัญญาประกันภัยและกรมธรรม์ประกันภัยดังกล่าวมาใช้วางเป็นหลักทรัพย์ก็ได้ข้อ ๑๐ ให้ผู้ได้รับใบอนุญาตประกอบการขนส่งซึ่งประสงค์จะใช้สัญญาประกันภัยและกรมธรรม์ประกันภัยวางเป็นหลักทรัพย์ใช้สำเนาสัญญาประกันภัยและกรมธรรม์ประกันภัยเป็นหลักฐานโดยต้องนำต้นฉบับของสัญญาประกันภัยและกรมธรรม์ประกันภัยดังกล่าวมาแสดงต่อนายทะเบียนด้วยข้อ ๑๑ ในกรณีที่ผู้ได้รับใบอนุญาตประกอบการขนส่งได้วางหลักทรัพย์ไว้แล้วและต่อมาประสงค์จะนำหลักทรัพย์อย่างอื่นมาวางเพิ่มหรือแทนหลักทรัพย์เดิมให้ผู้ได้รับใบอนุญาตประกอบการขนส่งยื่นคำขอตามแบบที่อธิบดีกำหนดพร้อมด้วยหลักทรัพย์ที่ประสงค์จะนำมาวางเพิ่มหรือแทนหลักทรัพย์เดิมนั้นข้อ ๑๒ ค่าใช้จ่ายเบื้องต้นที่ผู้ได้รับใบอนุญาตประกอบการขนส่งจะต้องจ่ายให้แก่ผู้เสียหายหรือทายาทในกรณีวางหลักทรัพย์เป็นเงินสดหรือพันธบัตรรัฐบาลไทยอย่างใดอย่างหนึ่งหรือทั้งสองอย่างรวมกันให้จ่ายตามอัตรา ดังต่อไปนี้(๑) ในกรณีที่ผู้เสียหายมิได้ถึงแก่ความตายให้จ่ายค่ารักษาพยาบาลรวมทั้งค่าใช้จ่ายอื่น ๆ ระหว่างการรักษาพยาบาลตามจำนวนเงินที่ผู้เสียหายได้แสดงหลักฐานการใช้จ่ายไปจริงแต่ทั้งนี้ไม่เกินหนึ่งหมื่นห้าพันบาท(๒) ในกรณีที่ผู้เสียหายถึงแก่ความตายในทันทีให้จ่ายค่าปลงศพแก่ทายาทจำนวนสามหมื่นห้าพันบาท(๓) ในกรณีที่ผู้เสียหายมิได้ถึงแก่ความตายในทันทีให้จ่ายค่ารักษาพยาบาลรวมทั้งค่าใช้จ่ายอื่น ๆ ระหว่างการรักษาพยาบาลตาม (๑)และค่าปลงศพตาม (๒)สำหรับการวางหลักทรัพย์เป็นสัญญาประกันภัยและกรมธรรม์ประกันภัยค่าใช้จ่ายเบื้องต้นที่ผู้ได้รับใบอนุญาตประกอบการขนส่งต้องจ่ายให้แก่ผู้เสียหายหรือทายาทให้เป็นไปตามความคุ้มครองที่กำหนดไว้ในกรมธรรม์ประกันภัยข้อ ๑๓ ให้ผู้ได้รับใบอนุญาตประกอบการขนส่งซึ่งวางหลักทรัพย์เป็นเงินสดหรือพันธบัตรรัฐบาลไทยอย่างใดอย่างหนึ่งหรือทั้งสองอย่างรวมกันในวันก่อนวันที่กฎกระทรวงนี้มีผลใช้บังคับดำเนินการนำเงินสดหรือพันธบัตรรัฐบาลไทยมาวางเพิ่มหรือเปลี่ยนชนิดของหลักทรัพย์ให้เป็นไปตามกฎกระทรวงนี้ต่อนายทะเบียนกลางก่อนการยื่นขอต่ออายุใบอนุญาตประกอบการขนส่งคราวต่อไปข้อ ๑๔ ผู้ได้รับใบอนุญาตประกอบการขนส่งซึ่งวางหลักทรัพย์เป็นสัญญาประกันภัยและกรมธรรม์ประกันภัยในวันก่อนวันที่กฎกระทรวงนี้มีผลใช้บังคับให้สัญญาประกันภัยและกรมธรรม์ประกันภัยนั้นยังคงใช้เป็นหลักทรัพย์ตามกฎกระทรวงนี้ได้ต่อไปจนกว่าจะสิ้นสุดระยะเวลาความคุ้มครองให้ไว้ณ วันที่ ๑๓ มีนาคม พ.ศ. ๒๕๕๗พลเอกพฤณท์ สุวรรณทัตรัฐมนตรีช่วยว่าการกระทรวงคมนาคมปฏิบัติราชการแทนรัฐมนตรีว่าการกระทรวงคมนาคมหมายเหตุ:- เหตุผลในการประกาศใช้กฎกระทรวงฉบับนี้ คือโดยที่ปัจจุบันมีผู้ได้รับใบอนุญาตประกอบการขนส่งที่ไม่ได้จัดให้มีการประกันภัยความเสียหายสำหรับรถของตนให้คุ้มครองตลอดอายุภาษีรถเมื่อมีความเสียหายเกิดขึ้นในช่วงระยะเวลาที่ไม่ได้จัดให้มีการประกันภัยจึงส่งผลกระทบต่อการชดใช้ค่าใช้จ่ายเบื้องต้นให้แก่บุคคลภายนอกผู้ได้รับความเสียหายจากการขนส่งของผู้ได้รับใบอนุญาตประกอบการขนส่งนั้นประกอบกับจำนวนหรือมูลค่าของหลักทรัพย์และอัตราค่าใช้จ่ายเบื้องต้นสำหรับชดใช้ค่าเสียหายที่เกิดจากการขนส่งที่ผู้ได้รับใบอนุญาตประกอบการขนส่งจะต้องรับผิดชอบไม่สอดคล้องกับสภาพการณ์ปัจจุบันสมควรปรับปรุงหลักเกณฑ์ วิธีการ และเงื่อนไขการวางหลักทรัพย์จำนวนหรือมูลค่าของหลักทรัพย์ และกำหนดอัตราค่าใช้จ่ายเบื้องต้นให้เหมาะสมยิ่งขึ้นจึงจำเป็นต้องออกกฎกระทรวงนี้ปริยานุช/ผู้จัดทำ๒๕ มีนาคม ๒๕๕๗เอกฤทธิ์/ผู้ตรวจ๙ เมษายน ๒๕๕๗[๑] ราชกิจจานุเบกษาเล่ม ๑๓๑/ตอนที่ ๓๓ ก/หน้า ๑/๑๙ มีนาคม ๒๕๕๗